b'\n_START_ARTICLE_\nJohn McCain\n_START_SECTION_\nSotilasura\n_START_PARAGRAPH_\nMcCain syntyi 29. elokuuta 1936 Coco Solon laivastotukikohdassa tuolloin Yhdysvaltojen hallinnoimalla Panaman kanavavy\xc3\xb6hykkeell\xc3\xa4. McCainin suvulla oli pitk\xc3\xa4 historia Yhdysvaltain laivastossa. John McCainin is\xc3\xa4 John S. McCain, Jr. ja isois\xc3\xa4 John S. McCain, Sr. olivat molemmat nelj\xc3\xa4n t\xc3\xa4hden amiraaleja. Perhe muutti usein, ja McCain k\xc3\xa4vi useita eri kouluja, kunnes h\xc3\xa4n lopulta liittyi Yhdysvaltain laivastoakatemiaan Annapoliksessa. Opiskeluaikana McCain tuli tunnetuksi johtajankyvyist\xc3\xa4\xc3\xa4n ja toisaalta auktoriteetteja kohtaan tuntemastaan halveksunnasta. Valmistuessaan vuonna 1958 McCain oli luokkansa kehnoimpia suoriutujia. Sittemmin h\xc3\xa4n muutti Floridan Pensacolaan ja suoritti lent\xc3\xa4j\xc3\xa4n koulutuksen laivaston ilmavoimissa. Lent\xc3\xa4j\xc3\xa4n\xc3\xa4k\xc3\xa4\xc3\xa4n h\xc3\xa4nt\xc3\xa4 ei kuvailtu kaikkein parhaimmaksi, vaan h\xc3\xa4nen sanottiin kokeilleen jatkuvasti rajoja. McCain teki koulutuksensa aikana pakkolaskun mereen, ja my\xc3\xb6hemmin h\xc3\xa4n lensi Skyraider-lentokoneella voimalinjoihin Espanjassa aiheuttaen laajan s\xc3\xa4hk\xc3\xb6katkon. McCain avioitui vuonna 1965 ensimm\xc3\xa4isen vaimonsa Carolin kanssa._NEWLINE_Vuonna 1967 McCain m\xc3\xa4\xc3\xa4r\xc3\xa4ttiin palvelukseen USS Forrestal -lentotukialukselle, jolta l\xc3\xa4htev\xc3\xa4t koneet osallistuivat Pohjois-Vietnamin ilmapommituksiin operaatio Rolling Thunderin aikana. McCain haavoittui USS Forrestalin tulipalon aikana, josta parannuttuaan h\xc3\xa4n palveli USS Oriskany -lentotukialuksella. 26. lokakuuta 1967 McCain oli suorittamassa teht\xc3\xa4v\xc3\xa4\xc3\xa4 Hanoin yl\xc3\xa4puolella Pohjois-Vietnamissa, kun h\xc3\xa4nen koneensa ammuttiin alas. McCain mursi k\xc3\xa4tens\xc3\xa4 ja toisen jalkansa hyp\xc3\xa4tty\xc3\xa4\xc3\xa4n koneestaan. Maassa j\xc3\xa4rveen pudonnut McCain j\xc3\xa4i vietnamilaisten vangiksi. McCainia kuulusteltiin ja kidutettiin, mutta kaltoinkohtelu lopetettiin, kun vietnamilaiset saivat kuulla h\xc3\xa4nen olevan tunnetun amiraalin poika. Propagandatarkoituksissa vietnamilaiset tarjoutuivat vapauttamaan McCainin, mutta h\xc3\xa4n kielt\xc3\xa4ytyi tarjouksesta, elleiv\xc3\xa4t vietnamilaiset vapauttaisi muita vankejaan ensin. V\xc3\xa4kivaltainen kaltoinkohtelu alkoi kielt\xc3\xa4ytymisen j\xc3\xa4lkeen uudestaan. Kidutuksen lis\xc3\xa4ksi punatautiin sairastunut McCain yritti turhaan itsemurhaa vankeutensa aikana. McCain vapautettiin lopulta viiden ja puolen vuoden vankeuden j\xc3\xa4lkeen vuonna 1973. H\xc3\xa4n k\xc3\xa4rsi vankeutensa aikana saamistaan vammoista loppuel\xc3\xa4m\xc3\xa4ns\xc3\xa4. Yhdysvalloissa McCainia oli ottamassa vastaan presidentti Richard Nixon ja vankeusvuosien aikana auto-onnettomuudessa vammautunut vaimo. Vuonna 1977 McCain alkoi tapailla Cindy Lou Hensleyt\xc3\xa4, jonka kanssa h\xc3\xa4n avioitui erottuaan ensimm\xc3\xa4isest\xc3\xa4 vaimostaan vuonna 1980.\n_START_SECTION_\nKongressiedustajana\n_START_PARAGRAPH_\nMcCain p\xc3\xa4\xc3\xa4tti uransa laivastossa vuonna 1981, ja h\xc3\xa4net valittiin Yhdysvaltain kongressiin Phoenixin kaupungista Arizonasta. McCain oli presidentti Ronald Reaganin tukijoita, ja h\xc3\xa4n kannatti Reaganin tiukkaa linjaa Neuvostoliittoa vastaan. McCain kannatti my\xc3\xb6s Nicaraguan vastavallankumouksellisten contra-liikkeen aseistamista. H\xc3\xa4n kuitenkin vastusti Yhdysvaltain osallistumista rauhanturvaoperaatioon Libanonissa, koska ei pit\xc3\xa4nyt tavoitteiden saavuttamista mahdollisena. Senaattiin h\xc3\xa4n oli ehdolla vuonna 1986 Barry Goldwaterin j\xc3\xa4\xc3\xa4ty\xc3\xa4 el\xc3\xa4kkeelle, ja h\xc3\xa4net valittiin vapaaksi j\xc3\xa4\xc3\xa4neelle paikalle. H\xc3\xa4n piti puheen republikaanien vuoden 1988 puoluekokouksessa, jolloin lehdist\xc3\xb6 mainitsi h\xc3\xa4net George H. W. Bushin mahdollisena varapresidenttiehdokkaana._NEWLINE_1980-luvun lopulla McCain liitettiin korruptioskandaaliin. Phoenixil\xc3\xa4inen liikemies Charles Keating oli tukenut McCainin ja useiden muiden poliitikkojen vaalikampanjoita. 1980-luvun lopulla vallitsi rahoitusalan kriisi, joka kaatoi monet alan yritykset. Keatingin Lincoln Savings and Loan oli vaarassa joutua s\xc3\xa4\xc3\xa4ntelyviranomaisten t\xc3\xa4ht\xc3\xa4imeen, ja Keating pyysi tukemiaan poliitikkoja p\xc3\xa4\xc3\xa4st\xc3\xa4m\xc3\xa4\xc3\xa4n yrityksens\xc3\xa4 helpolla. Pyynn\xc3\xb6n sai my\xc3\xb6s McCain, joka osallistui senaattorien ja s\xc3\xa4\xc3\xa4ntelyviranomaisten tapaamisiin. My\xc3\xb6hemmin Lincoln Savings and Loan kaatui, ja Keating tuomittiin petoksesta veronmaksajien menett\xc3\xa4ess\xc3\xa4 kahden miljardin dollarin edest\xc3\xa4 talletusvakuuksia. Senaatin eettinen toimikunta tutki McCainin ja nelj\xc3\xa4n muun senaatin j\xc3\xa4senen toimintaa mutta vapautti kuitenkin lopulta McCainin ep\xc3\xa4ilyist\xc3\xa4._NEWLINE_Syyskuussa 1999 McCain ilmoitti osallistuvansa republikaanipuolueen presidenttiehdokaskisaan. H\xc3\xa4nen p\xc3\xa4\xc3\xa4vastustajansa oli puolueen suosikkiehdokkaana pidetty George W. Bush. McCain sai aluksi merkitt\xc3\xa4v\xc3\xa4n voiton New Hampshiren esivaaleissa mutta j\xc3\xa4tt\xc3\xa4ytyi pois kisasta k\xc3\xa4rsitty\xc3\xa4\xc3\xa4n huomattavan tappion esivaalien niin sanotun supertiistain aikana maaliskuussa vuonna 2000. Bush voitti sittemmin my\xc3\xb6s vuoden 2000 presidentinvaalit. McCain \xc3\xa4\xc3\xa4nesti vaalien j\xc3\xa4lkeen esimerkiksi presidentin ajamia veroleikkauksia vastaan mutta tuki aluksi Afganistanin ja Irakin sotaa vastauksena syyskuun 11. p\xc3\xa4iv\xc3\xa4n terroriteoille. Sodan pitkittyess\xc3\xa4 h\xc3\xa4n alkoi kuitenkin my\xc3\xb6s kritisoida presidentti Bushin ja puolustusministeri Donald Rumsfeldin sotapolitiikkaa.\n_START_SECTION_\nJatko kongressiedustajana\n_START_PARAGRAPH_\nMcCain valittiin uudelleen Yhdysvaltain kongressin senaattiin vuonna 2010. Ep\xc3\xa4onnistuneesta presidenttikampanjasta huolimatta h\xc3\xa4nt\xc3\xa4 pidettiin edelleen yhten\xc3\xa4 maan tunnetuimmista poliitikoista. Yhdysvaltain presidentinvaaleissa 2016 McCain kyseenalaisti republikaanien presidenttikisaan asettuneen Donald Trumpin soveltuvuuden ehdokkaaksi, ja Trump kyseenalaisti puolestaan McCainin maineen sotasankarina. McCain veti tukensa Trumpilta lokakuussa 2016. Vuoden 2017 puolella McCain \xc3\xa4\xc3\xa4nesti republikaanien ajamaa terveydenhuoltouudistus Obamacaren kaatamista vastaan. McCain oli my\xc3\xb6s joidenkin demokraattien mukana vaatimassa komitean perustamista mahdollisten Trumpin presidentinvaalikampanjan Ven\xc3\xa4j\xc3\xa4n yhteyksien ja Ven\xc3\xa4j\xc3\xa4n vaaleihin sekaantumisen tutkimiseksi. Hein\xc3\xa4kuussa 2017 uutisoitiin McCainin saaneen aivokasvaimen. Kasvain l\xc3\xb6ydettiin McCainin vasemman silm\xc3\xa4n yl\xc3\xa4puolella olleen verihyytym\xc3\xa4n kirurgisen poiston yhteydess\xc3\xa4. Kasvain oli tyypilt\xc3\xa4\xc3\xa4n aggressiivinen glioblastooma. McCain p\xc3\xa4\xc3\xa4tti lopettaa kasvaimen hoidon elokuussa 2018, ja h\xc3\xa4n kuoli vain p\xc3\xa4iv\xc3\xa4\xc3\xa4 my\xc3\xb6hemmin 25. elokuuta.\n_START_SECTION_\nPoliittisia kantoja\n_START_PARAGRAPH_\nMcCain tuki Irakin sotaa 2003, mutta h\xc3\xa4n kehotti Yhdysvaltoja ryhtym\xc3\xa4\xc3\xa4n \xe2\x80\x9dhuomattaviin toimintatavan muutoksiin\xe2\x80\x9d, vaikkakin my\xc3\xb6s \xe2\x80\x9dpysym\xc3\xa4\xc3\xa4n kurssissa\xe2\x80\x9d. Entisen\xc3\xa4 sotavankina h\xc3\xa4n esitteli vuonna 2005 lainmuutosesityksen (McCain Detainee Amendment), joka kielsi julman, ep\xc3\xa4inhimillisen ja alentavan kohtelun kaikkien puolustusministeri\xc3\xb6n ja CIA:n pit\xc3\xa4mien vankien kuulustelussa. Senaatti tuki esityst\xc3\xa4 \xc3\xa4\xc3\xa4nin 90\xe2\x80\x939. Allekirjoittaessaan lain presidentti Bush kuitenkin lis\xc3\xa4si lakiin presidentille lis\xc3\xa4yksen oikeuttaa kidutus terrori-iskujen est\xc3\xa4miseksi. McCain uskoi, ett\xc3\xa4 Irakin sota on voitettu vuoteen 2013 menness\xc3\xa4 ja suurin osa joukoista voidaan kotiuttaa._NEWLINE_McCain vastusti abortteja, paitsi \xc3\xa4\xc3\xa4rimm\xc3\xa4isiss\xc3\xa4 tapauksissa. H\xc3\xa4nen ja senaattori Ted Kennedyn lakiesitys laittomien maahanmuuttajien ongelmaan armahduksen ja vierasty\xc3\xb6l\xc3\xa4isten lukum\xc3\xa4\xc3\xa4r\xc3\xa4n kasvattamisen my\xc3\xb6t\xc3\xa4 oli laajassa keskustelussa vuoden 2006 alussa._NEWLINE_McCain tuki \xe2\x80\x9d\xc3\xa4lykk\xc3\xa4\xc3\xa4n suunnittelun\xe2\x80\x9d opetusta kouluissa ja kantasolututkimuksen laillistamista aiemmasta vastustuksestaan huolimatta._NEWLINE_Huolimatta kuulumisestaan republikaanien leiriin, McCain ja presidentti Trump olivat loppuun asti toistensa poliittisia vastustajia. Viime tekonaan McCain muun muassa ilmoitti, ettei presidentti Trump ole tervetullut h\xc3\xa4nen hautajaisiinsa.\n_START_SECTION_\nKiistakysymys syntyper\xc3\xa4st\xc3\xa4\n_START_PARAGRAPH_\nMcCain syntyi Yhdysvaltain hallussa olleella Panaman kanava-alueella John S. McCain, Jr:in ja Roberta Wrightin poikana. H\xc3\xa4nen pyrkiess\xc3\xa4\xc3\xa4n ja viimein p\xc3\xa4\xc3\xa4stess\xc3\xa4\xc3\xa4n presidenttiehdokkaaksi syntyi kiistaa vaatimuksesta, ett\xc3\xa4 Yhdysvaltain presidentin on perustuslain II artiklan mukaan oltava syntyper\xc3\xa4inen Yhdysvaltain kansalainen (natural-born citizen). H\xc3\xa4nen vanhempansa olivat Yhdysvaltain kansalaisia, mutta vasta 4. elokuuta 1937, vuosi McCainin syntym\xc3\xa4n j\xc3\xa4lkeen, tuli voimaan laki, jonka mukaan Yhdysvaltain kansalaisen lapsi saa kansalaisuuden, joten McCain julistettiin taannehtivasti syntyper\xc3\xa4iseksi Yhdysvaltain kansalaiseksi._NEWLINE_Vaikkakin McCainin vastaehdokkaat sek\xc3\xa4 kongressi yksimielisell\xc3\xa4 p\xc3\xa4\xc3\xa4t\xc3\xb6ksell\xc3\xa4 julistivat McCainin sopivaksi presidentin virkaan, jotkin lain asiantuntijat my\xc3\xb6s ep\xc3\xa4iliv\xc3\xa4t p\xc3\xa4\xc3\xa4t\xc3\xb6st\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMcCain erosi ensimm\xc3\xa4isest\xc3\xa4 vaimostaan Carol Sheppist\xc3\xa4 vuonna 1980 ja meni naimisiin Cindy Hensleyn kanssa saman vuoden toukokuussa. Heille syntyi kolme lasta: Meghan (s. 1984), John Sidney IV (s. 1986) ja James (s. 1988). Vuonna 1991 he adoptoivat kolme kuukautta vanhan bangladeshilaisen orvon, joka nimettiin Bridgetiksi. Ensimm\xc3\xa4isest\xc3\xa4 avioliitostaan McCainilla oli pojat Douglas (s. 1959) ja Andrew (s. 1962).'